b'\n_START_ARTICLE_\nJussi Kekkonen\n_START_PARAGRAPH_\nUuno Johannes (Jussi) Kekkonen (30. september 1910 i Iisalmi \xe2\x80\x93 1. april 1962 i Loviisa) var finsk major og direkt\xc3\xb8r. Han var yngre bror til Finlands pr\xc3\xa6sident Urho Kekkonen. Jussi Kekkonen deltog i kampene under Vinterkrigen i retning mod Kuhmo, men blev blind efter at v\xc3\xa6re s\xc3\xa5ret i den tidlige fase af Forts\xc3\xa6ttelseskrigen._NEWLINE_Kekkonen fik sin milit\xc3\xa6re uddannelse ved kadetskolen i begyndelsen af 1930-erne og gjorde tjeneste som officer ved gr\xc3\xa6nsetropperne i Kuhmo.\n_START_SECTION_\nVinterkrigen\n_START_PARAGRAPH_\nI oktober 1939 blev der dannet en speciel "bataljon 14" (Erillinen Pataljoona 14) under kommando af oberstl\xc3\xb8jtnant Frans Ilom\xc3\xa4ki ved J\xc3\xa4m\xc3\xa4s-kasernen, som var kommandopost for Kuhmo-gr\xc3\xa6nsetropperne. L\xc3\xb8jtnant Jussi Kekkonen var leder af bataljonens 2. kompagni. Ved udbruddet af Vinterkrigen gjorde Kekkonens kompagni tjeneste ved bef\xc3\xa6stningsarbejder i Kalliojoki. Antalsm\xc3\xa6ssigt overlegne sovjetiske styrker angreb en finsk styrke p\xc3\xa5 kun 50 mand ved Lammasper\xc3\xa4, og Kekkonens bataljon blev sendt dertil som forst\xc3\xa6rkning. Finnerne var i f\xc3\xa6rd med at opgive deres stillinger ved V\xc3\xa4\xc3\xa4r\xc3\xa4joki, da Kekkonen ledede et modangreb, som begyndte 6. december 1939. V\xc3\xa4\xc3\xa4r\xc3\xa4joki -stillingerne blev genindtaget, og russerne trak sig tilbage bag V\xc3\xa4\xc3\xa4r\xc3\xa4joki. Frontstyrkerne befandt sig nu i V\xc3\xa4\xc3\xa4r\xc3\xa4joki og forsvarslinjen ved Tyr\xc3\xa4vaara. Et nyt russisk angreb den 12. december bragte dem frem til de \xc3\xa5bne marker ved Tyr\xc3\xa4vaara._NEWLINE_Kekkonens gruppe p\xc3\xa5 270 m\xc3\xa6nd angreb de russiske bef\xc3\xa6stninger juleaften 1939. Efter f\xc3\xa5 timers kamp begyndte russerne at tr\xc3\xa6kke sig tilbage mod gr\xc3\xa6nsen og lagde sig i stilling ved Hukkaj\xc3\xa4rvi. Med en gruppe p\xc3\xa5 150 m\xc3\xa6nd \xc3\xb8delagde Kekkonen den 28. december resterne af den russiske bataljon, som stadig var blevet tilbage ved Kiekinniemi efter den russiske tilbagetr\xc3\xa6kning._NEWLINE_Kekkonens kompagni koncentrerede sig om at sikre Kiekinkoski-omr\xc3\xa5det i perioden fra januar til marts 1940. Gruppen deltog endvidere i milit\xc3\xa6rt efterretningsarbejde og var involveret i tr\xc3\xa6fninger rettet mod vejen Rasti-Saunaj\xc3\xa4rvi-Riihivaara.\n_START_SECTION_\nForts\xc3\xa6ttelseskrigen\n_START_PARAGRAPH_\nEfter at v\xc3\xa6re forfremmet til kaptajn, da Forts\xc3\xa6ttelseskrigen indledtes i sommeren 1941, gjorde Jussi Kekkonen tjeneste som chef for Kuhmo-gr\xc3\xa6nsestyrkerne i Rukaj\xc3\xa4rvi. Miinoa-gruppen (Osasto Miinoa) under Kekkonens ledelse gik over gr\xc3\xa6nsen og erobrede landsbyerne Miinoa og Luvaj\xc3\xa4rvi med f\xc3\xa5 tab. N\xc3\xa6ste m\xc3\xa5l var byen Kiimasj\xc3\xa4rvi, hvor det var kendt, at russerne var i stilling. Kekkonen fors\xc3\xb8gte at rykke frem med tre bataljoner og to maskingev\xc3\xa6rer., men n\xc3\xa6r byen st\xc3\xb8dte angriberne ind i bef\xc3\xa6stede russiske stillinger og kunne ikke erobre byen. Russerne angreb gruppen i ryggen, og den var n\xc3\xb8dsaget til at tr\xc3\xa6kke sig tilbage. Det endte med et egentligt tilbagetog, og gruppen splittedes, da Kekkonen blev alvorligt s\xc3\xa5ret ved et russisk baghold. Kekkonen og hans adjudant blev fundet ved et lejrb\xc3\xa5l, da omr\xc3\xa5det blev gennems\xc3\xb8gt om aftenen, og Kekkonen blev med fly overf\xc3\xb8rt fra Luvaj\xc3\xa4rvi til felthospitalet i Kuhmo. Det viste sig, at hans \xc3\xb8jne var ramt, og hans syn stod ikke til at redde._NEWLINE_L\xc3\xb8jtnant Taskinen, der efterfulgte Kekkonen som chef for gr\xc3\xa6nsetropperne, flyttede dem til stillinger langs floden vest for byen Luvaj\xc3\xa4rvi. En uge efter ankom Lieksa-gr\xc3\xa6nsestyrken under anf\xc3\xb8rsel af kaptajn Seitamo . Angrebet p\xc3\xa5 Kiimasj\xc3\xa4rvi blev genoptaget, men alle fors\xc3\xb8g p\xc3\xa5 at indtage den st\xc3\xa6rkt bef\xc3\xa6stede by mislykkedes, indtil russerne selv forlod den, da de truedes bagfra af finske tropper, der kom ad Rukaj\xc3\xa4rvi-vejen. F\xc3\xb8r russerne forlod byen, satte de den i brand.\n_START_SECTION_\nEfter krigen\n_START_PARAGRAPH_\nEfter at v\xc3\xa6re blevet s\xc3\xa5ret og mistet synet permanent blev Kekkonen forfremmet til major. Efter krigen blev han direkt\xc3\xb8r for shipping-selskabet Ragnar Nordstr\xc3\xb6m i Loviisa. Jussi Kekkonen d\xc3\xb8de i for\xc3\xa5ret 1962 og blev begravet p\xc3\xa5 den milit\xc3\xa6re heltekirkeg\xc3\xa5rd i Kajaani.'